གཉིས་པ་གྲུབ་ཆེན་ཀརྨ་པཀྴིའི་རྣམ་ཐར།
གཉིས་པ་གྲུབ་ཆེན་ཀརྨ་པཀྴིའི་རྣམ་པར་ཐར་པ་བསམ་གྱིས་མི་ཁྱབ་པ་ལས་རགས་རིམ་མདོར་བསྡུས་ནི། སྔོན་ཆོས་རྒྱལ་ཁྲི་སྲོང་ལྡེའུ་བཙན་གྱི་སྲས་སཏྣ་ལེགས་དང་། སཏྣ་འཇིང་ཡོན་གཉིས་ལས་སྔ་མ་འབངས་ཀྱིས་བཀྲོང་། ཆུང་བ་ལ་སྲས་གསུམ་ཡོད་པའི་ས་སྟག་ནམ་མཁའི་ལྷ་གཟུངས་ཞེས། བི་མ་མི་ཏྲ། སློབ་དཔོན་པདྨ། ནམ་མཁའི་སྙིང་པོ་རྣམས་ཀྱིས་བྱིན་གྱིས་རླབས་པའི་གྲུབ་ཐོབ་ན་བཟའ་ཉི་ཟེར་ལ་འགེལ་བ་དང་། འཇའ་ཟེར་ལ་ཆིབས་ནས་ནམ་མཁའ་ལ་འབྱོན་ནུས་པ་དེའི་བརྒྱུད་པ་མི་རབས་བཅུ་གསུམ་ཙམ་སོང་བའི་དུས་སུ་འབྲི་ཀླུང་གི་ཡུལ་དུ་ཡབ་རྒྱ་དབང་ཚུར་ཚ་དང་། ཡུམ་སེང་བཟའ་སྐྱིད་གཉིས་ལ་སྲས་འགའ་ཡོད་པའི་ཆུང་ཤོས་སུ་མེ་སྟག་ལོར་སྐུ་འཁྲུངས་མཚན་ཆོས་འཛིན་ཞེས་པར་གསོལ། དད་པ་ཆེ་ཞིང་ཟབ་དོན་ལ་མོས་པ་དགུང་ལོ་དྲུག་ནས་ཡི་གེ་ཕྱོགས་མེད་དུ་མཁྱེན། དགུ་དང་བཅུ་ལོན་གྱི་བར་གསུང་རབ་ཐམས་ཅད་ལ་ཐོས་པ་མཛད་པས་ཐུགས་སུ་ཆུད། ཐུགས་སེམས་ཀྱི་གཤིས་འགྱུར་བ་མེད་པ་རང་བཞིན་གྱིས་གནས་པ་རྒྱ་མཚོ་ལྟར་རང་བབས་སུ་གནས་ཀྱང་། ཅི་ལྟར་ཡིན་ཅུང་ཟད་ངོ་མ་འཕྲོད་པ་རིན་པོ་ཆེ་སྤོམ་བྲག་པས་ངོ་སྤྲད་པས་མཁྱེན་པ་སྟེ། དེ་ཡང་འགྲོ་མགོན་རས་ཆེན་གྱི་སྲས་ཀྱི་ཐུ་བོ་སར་གནས་སེམས་དཔའ་ཆེན་པོ་ཡེ་ཤེས་བློ་གྲོས་ཀྱི་རྣམ་རོལ་རྒྱལ་སྲས་སྤོམ་བྲག་པ་བསོད་ནམས་རྡོ་རྗེ་ཞེས་མཆོག་གི་དངོས་གྲུབ་ཉམས་འོག་ཏུ་ཆུད་པ་རྟོགས་པ་དོན་བརྒྱུད་ཀྱི་མངའ་བདག་དེ། ཤ་འབོམ་ན་བཞུགས་སྐབས། ཆོས་རྗེ་ཀརྨ་པ་དབུས་སུ་ཕེབས་དགོངས་ཏེ་བྱོན་པས་མཇལ། བཙུན་ཆུང་ཁྱོད་གང་ནས་ཡོང་པ་ཡིན་གསུངས། ཆོས་རྗེས་ངེད་ས་སྟོད་ནས་འོང་དབུས་སུ་འགྲོ་བ་ཡིན་ཞུས་པས། ཁྱོད་ངའི་གདུལ་བྱ་ཨེ་མ་ཡིན་གར་ཡང་མ་འགྲོ་སྡོད་ཅིག་གསུངས། དེ་ནུབ་དབང་སྐུར་མཛད་པའི་གྲལ་དུ་ཁྲིད་ནས་ཐུགས་ལ་བཏགས། དབང་སྐུར་ཐུབ་ནས་མི་གཞན་མེད་སྐབས། ཁྱོད་འདུག་པའི་ཐད་ན་དུས་གསུམ་མཁྱེན་པ་སོགས་བཀའ་བརྒྱུད་ཀྱི་བླ་མ་རྣམས་གསལ། ཁྱོད་ལས་ཅན་ཞིག་ཡིན་པར་འདུག་གསུངས། དེ་རྗེས་སྐབས་ཤིག་དེ་རིང་རྗེ་དུས་གསུམ་མཁྱེན་པའི་སྣང་བ་ནམ་མཁའ་གང་བ་ཞིག་བྱུང་། ལར་ཁྱོད་དང་ཕྲད་ཕྱིན་དག་པའི་སྣང་བ་བསམ་གྱིས་མི་ཁྱབ་པ་བྱུང་བས་ཁྱོད་སྐལ་ལྡན་ཞིག་ཡིན་འདུག །འདིར་སྡོད་ལ་ངའི་ཆོས་འདི་ཚོ་ཉམས་སུ་ལོང་གསུངས། དགུང་ལོ་བཅུ་གཅིག་པར་རབ་ཏུ་བྱུང་མཚན་ཆོས་ཀྱི་བླ་མ་ཅེས་གསོལ། དེ་ནས་སྤོམ་བྲག་དགོན་པར་དབང་དང་། སེམས་བསྐྱེད་ཟབ་ཁྲིད་སོགས་དམ་པའི་ཆོས་དཔག་ཏུ་མེད་པས་རྗེས་སུ་བཟུངས་ཤིང་ཕ་བུ་འཕྲད་པ་བཞིན་ཐུགས་ལ་བཏགས། ཚེ་རབས་ཀྱི་བླ་མ་ཡིན་པར་འདུག་གར་ཡང་མི་འགྲོ་བར་བསྡད་དགོས་དགོངས་ནས་ཆོས་ཐམས་ཅད་ཐུགས་ཉམས་སུ་བཞེས་ཤིང་བཀའ་བཞིན་བསྒྲུབས། ས་ར་ཧའི་དོ་ཧ་དང་། དྭགས་པོའི་ཕྱག་ཆེན་གནང་ནས་ངོ་སྤྲད་སྐབས། འཁོར་འདས་ཀྱི་ཆོས་ཐམས་ཅད་རང་རིག་ཡེ་ཤེས་རབས་འབྱམས་སུ་ངོ་འཕྲོད་དེ་རིན་པོ་ཆེ་ལ་ཞུས་པས། ངོ་བོ་རྟོགས་པ་ཡིན་ཡང་ཐོག་མེད་ནས་འཁྲུལ་པ་ཡུན་རིང་བའི་ཕྱིར། སྒོམ་མེད་ཀྱིས་དབྱིངས་སུ་རླུང་སེམས་གནད་ཀྱི་འཁོར་ལོ་བསྐོར་དགོས་པ་དང་། ཁྱོད་ལ་དེས་ཆོག་ཀྱང་གདུལ་བྱ་སྣ་ཚོགས་ཀྱི་དོན་བྱེད་པ་ལ་བཀའ་བརྒྱུད་ཀྱི་གདམས་ངག་རྣམས་དགོས་ཤིང་། སློབ་མ་རྣམས་ལ་ངོ་སྤྲོད། གེགས་སེལ། བོག་འདོན་རྣམས་ཤེས་དགོས་པ་ཡིན་གསུངས་ནས་ཐམས་ཅད་གནང་། དེར་བླ་མ་ལ་འབུལ་རྒྱུ་གཞན་མེད་པས་ཀློག་རྒྱུན་ཚར་གཅིག་ལ་བཞུགས་ནས་དེའི་ཡོན་རིན་པོ་ཆེ་ལ་ཕུལ་པས། ཁྲ་སྤོམ་བྲག་འདི་ནོར་ཕྱི་བཀང་ནས་ཕུལ་བ་ལས། སྒོམ་ཆེན་སེམས་ངོ་ཤེས་པ་གཅིག་དགའ་གསུངས། དེ་ནས་བླ་མ་འདི་སྒྲུབ་པ་ཁོ་ན་ལ་མཉེས་པར་འདུག་དགོངས་ནས་སྐུ་བཞི་ངོ་སྤྲོད་ཀྱི་དོན་ལ་གནད་བཞི་ཆོས་ཉིད་ཀྱི་འཁོར་ལོ་རྒྱུན་ཆད་མེད་པར་བསྐོར་བས། མེ་ལོང་གི་གཟུགས་བརྙན་ལྟར་རིགས་དྲུག་གནས་སྦྱོང་དུ་མ་ཤར་ཞིང་། དབྱིངས་ཡེ་གཉིས་མེད་རྟོགས་པའི་དབང་གིས་ཕྱོགས་བཅུའི་ཞིང་དང་སྐུ་རྒྱ་མཚོ་རྣམས་རྟག་ཏུ་གཟིགས། ཁྱད་པར་ཐུགས་རྗེ་ཆེན་པོ་ཞལ་བཅུ་གཅིག་པ་ནམ་མཁའ་གང་བ་ཞིག་གི་ཞལ་ནས་ཁྱོད་ཀྱི་ཐུགས་རྗེ་ཆེན་པོའི་སྒྲ་ཕྱོགས་མེད་དུ་གྲགས་པར་སྒྲོགས་ཤིག་ཅེས་པ་དང་། མཁའ་འགྲོ་མ་བཞིའི་ཞལ་ནས་ཆོས་འདི་ཀུན་ལ་སྟོན། འདིས་འདུལ་བའི་དུས་ལ་བབས་པ་ཡིན་གསུངས། འོན་ཀྱང་ཤར་ཕྱོགས་སྤུངས་རིར་མ་ཕེབས་བར་སུ་ལའང་མ་བསྟན་པ་ཡིན་གསུངས། ད་དུང་མཉམ་རྗེས་ཅུང་ཟད་མ་འདྲེས་པས། དགུན་སྒང་ཕྱི་རོལ་དུ་རས་རྐྱངས་མཛད་ནས་མཚན་ཡལ་རླུང་སེམས་དྲག་ཏུ་བསྒོམས་པས་སྒོམ་མེད་ཀྱི་རྟོགས་པ་མངོན་དུ་གྱུར། ཐུན་མཚམས་རྣམས་སུ་རྗེ་བཙུན་མའི་བསྙེན་པ་མཛད་པས་ཞལ་རྟག་ཏུ་གཟིགས། རིན་པོ་ཆེ་སྤོམ་བྲག་པས། བརྒྱུད་པ་འདིའི་གདམས་ངག་ལ་ཁྱོད་འདྲ་བའི་སྒོམ་སྒྲུབ་བརྩོན་འགྲུས་དགོས་པ་ཡིན། གདམས་ངག་གི་ཆེ་བ་འདོན་ཅིང་དགོངས་པ་རྫོགས་པར་བྱེད་པ་ལ་ཁྱོད་བྱུང་གསུངས་ནས་མཉེས། དེ་ནས་ཀཿཐོག་པ་བྱམས་པ་འབུམ་གྱིས་མཁན་པོ་དང་། སྤྱན་སྔ་མང་ཕུ་པས་སློབ་དཔོན་མཛད་དེ་བསྙེན་པར་རྫོགས། སྐབས་ཤིག་ཐུགས་རྗེ་ཆེན་པོ་སྤྱི་གཙུག་ཏུ་ཨ་མི་དྷེ་བ་བཞུགས་པ་སྐུ་ལས་འོད་ཟེར་ཕྱོགས་བཅུར་འཕྲོ་བ། འོད་ཟེར་རེ་རེའི་སྣ་ལ་ཡིག་དྲུག་གི་རང་གཟུགས་ཁ་དོག་སྣ་ལྔ་ལ་དམར་པོ་ཤས་ཆེ་བ་བཀྲ་ལམ་མེར་གསལ་བའི་རང་སྒྲ་ནམ་མཁའ་ཁྱབ་པའི་ནང་ནས། སྤྱན་རས་གཟིགས་དབང་ཐུགས་རྗེ་ཡི།།ཕྲིན་ལས་འོད་ཟེར་ཕྱོགས་བཅུར་རྒྱས།།ཞེས་གྲགས་ཏེ། མཁའ་ཁྱབ་འགྲོ་རེའི་མདུན་དུ་ཐུགས་རྗེ་ཆེན་པོའི་སྐུ་དང་ཡིག་དྲུག་ཡོད་པ་ཆོས་རྗེ་ཉིད་ལ་ཐིམ་པ་གཟིགས། དེ་ལ་སོགས་པ་ཞལ་གཟིགས་དང་གསུང་འབྱོན་གྱི་དག་སྣང་ལ་ཚད་མེད་པ་རྟག་ཏུ་འབྱུང་བ་སུ་ཞིག་གིས་བརྗོད་ནུས། གོ་ཚང་བྲག་ལ་ལོ་ལྔ་སྒོམ་པར་མཛད། སྐབས་ཤིག་རིན་པོ་ཆེ་སྤོམ་བྲག་པའི་ཞལ་ནས། ཁོ་བོས་རྗེ་དུས་གསུམ་མཁྱེན་པ་ཡབ་སྲས་ཀྱི་བསྟན་པ་ལ་ཞབས་ཏོག་བྱ་དགོས་བསམ་ཀྱང་རྒྱ་ཆེན་པོ་མ་འགྲུབ། ད་ཁྱོད་ཀྱི་རིང་ལ་རྒྱ་ཆེན་པོ་བྱུང་བར་འདུག་པས་མཚུར་ཕུ་མན་ཆད་རྗེ་དུས་གསུམ་མཁྱེན་པ་ཡབ་སྲས་ཀྱི་བསྟན་པ་དེ་ཁྱོད་ཀྱིས་ཁུར་ཡིན་ཞེས་རྗེས་སུ་གདམས་པར་མཛད། འཁོར་བ་སྡུག་བསྔལ་རྒྱ་མཚོ།།འགྲོལ་ཞིང་ཐར་པར་འདོད་ན།།བརྒྱུད་པ་མཆོག་གི་བྱིན་རླབས།།རྗེ་དང་མི་འབྲལ་འགྲོགས་འཚལ།།ཞེས་སོགས་ཀྱི་མགུར་གསུངས། རྗེ་བཙུན་རིན་པོ་ཆེ་ཁྱེད་སྐུ་སྐྱེ་བ་ཕྱི་མ་གར་འཁྲུངས་ཞུས་པས། བར་དོ་མེད་པར་སྐད་ཅིག་ལག་པ་བརྐྱང་བསྐུམ་ལ་མགོན་པོ་བྱམས་པ་དང་དགའ་ལྡན་གྱི་སྣང་བ་ཤར་བ་ཡིན། ད་ནི་སངས་རྒྱ་བ་ལའང་ཚེགས་མེད། དགའ་ལྡན་ནས་བྱང་ཆུབ་སེམས་དཔའི་རྣམ་འཕྲུལ་མང་པོ་ཕྱོགས་མེད་དུ་འགྱེད་ཅིང་གདུལ་བྱ་དཔག་ཏུ་མེད་པ་འདྲེན། ཁྱེད་བུ་སློབ་རྣམས་ཀྱང་ཅི་བྱེད་ལྷའི་མིག་གིས་མཐོང་ཞིང་ཁྱེད་རྣམས་ཀྱི་གདུལ་བྱའི་སྨིན་གྲོལ་ཡང་ཁོ་བོས་བྱེད་པ་ཡིན་པས། བྱམས་མགོན་དང་ཁོ་བོ་ལ་ལྷན་ཅིག་ཏུ་གསོལ་བ་ཐོབ། ཅེས་སོགས་ཞལ་གདམས་མང་དུ་གསུངས། ཆོས་རྗེ་ཀརྨ་པས། ཁོ་བོ་ལ་རྗེ་བཙུན་ཙམ་གྱི་ཕྲིན་ལས་བྱུང་ན་རབ་ཡིན། དེ་བས་ཆེ་བ་རང་ཨེ་ཡོང་ངམ་ཞུས་པས། བཀའ་བརྒྱུད་འདིའི་སློབ་དཔོན་ལས་སློབ་མ་ཕྲིན་ལས་ཆེ་བ་འབྱུང་ཞིང་ཁོ་བོ་ཡན་ཆད་བཀའ་བརྒྱུད་རིན་པོ་ཆེ་ཐམས་ཅད་ཀྱི་ཕྲིན་ལས་ཁྱོད་གཅིག་པུ་ལ་འབྱུང་བར་འདུག་གསུངས་ནས་རིན་པོ་ཆེ་སྤོམ་བྲག་པ་བདེ་བར་གཤེགས། ཧོར་དང་མི་ལོག་གིས་ཡུལ་བརླག་སྐབས། ཚ་རོང་མགོན་པར་ཕེབས་ཀྱང་། མི་ལོག་མང་པོ་བྱུང་ཟེར་ནས་ཞབས་ཏོག་བྱེད་པ་མ་བྱུང་། བླ་མ་རིན་པོ་ཆེ་ཡང་གཤེགས་པས་ཆོས་རྗེ་ཉིད་ཐུགས་ཆད་པའི་དུས་ན། རྡོ་རྗེ་དཔལ་བརྩེགས་ཀྱི་གཙོས་པུ་འབོར་གྱི་གཞི་བདག་ཐམས་ཅད་བསུ་བ་ལ་བྱུང་། མགོན་པོ་བེར་ཅན་གྱིས་འདིར་མ་བཞུགས་ཤར་ཕྱོགས་སུ་འབྱོན་གསུངས་པའི་ལྟས་བྱུང་། ངེད་མི་ལོག་ལ་ཁྱེད་རྣམས་མི་དགོས། འཛམ་གླིང་ཁྱབ་པའི་བདག་པོ་འོང་བར་ཡང་སུས་ཤེས། ཞེས་བྲིས་པའི་སྒོ་ཡིག་སྦྱར་ནས་སྒོ་ཡུལ་དུ་བྱོན་པས། སྒོ་རིག་གི་གཞི་བདག་རྣམས་མི་ནག་དར་དཀར་འཛིན་པ་མང་པོས་བསུས། འབྲི་བརྒྱུད་དེ་དག་ཏུ་བརྟུལ་ཞུགས་ཀྱི་སྤྱོད་པ་སྣ་ཚོགས་མཛད། ནད་པ་དང་ཞ་བོ་སོགས་ལ་ཕྱག་ལྕག་གནང་བ་ཙམ་གྱིས་སོས། གྲུབ་ཐོབ་ཀྱི་སྙན་པ་ཕྱོགས་མེད་དུ་ཁྱབ་པས་ཐམས་ཅད་དང་། ཀམ་པོ་གནས་ནང་དུ་བྱོན་པས་ཞག་མང་པོར་དག་སྣང་བསམ་མི་ཁྱབ་པ་གཟིགས། གནས་ནང་གི་ལུང་པ་དཔའ་བོ་དང་དཔའ་མོའི་དཀྱིལ་འཁོར་དུ་གཟིགས། རྗེ་དུས་མཁྱེན་གྱི་ཞལ་ནས་དག་པ་མཁའ་སྤྱོད་འདི་རང་ཡིན་གསུངས་པ་བྱུང་། རོང་ནས་ཡར་འབྱོན་དུས། སྒོ་རིག་གི་གཞི་བདག་དང་དགེ་བསྙེན་འཁོར་བཅས་འཐབ་ཅིང་འདུག་པ་ལ་གཏོར་མ་བྱིན་ནས་མ་འཐབ་གསུངས་པས། དགེ་བསྙེན་ན་རེ། ད་རེས་ཁྱེད་རྣམས་རྒྱལ་བ་གྱིས། ཕྱིས་ང་རང་གིས་གདན་འདྲེན་པ་ཡིན་ཟེར། དེ་ཕྱིས་གནས་ནང་དུ་བསྟན་པ་དར་བའི་རྟགས་ཡིན་གསུངས། སྨྱོན་པ་གཅིག་ལ་གཏོར་དབང་མཛད་པས། བོན་པོ་རྣམས་ཀྱིས་བནྡྷེ་པེ་ཀར་གྱིས་པེ་ཀར་མི་ཐུབ། དེ་སྔ་གཏོར་དབང་གསུམ་བྱས་ཀྱང་མ་ཕན་ཟེར་པས། ཐུགས་འཁྲུགས་ནས་འཇིག་རྟེན་ཐམས་ཅད་ཞལ་དུ་བཏབ་ཀྱང་གང་སྙམ་པ་མ་བྱུང་། གཏོར་ཆེན་མི་བཞིས་མི་ཐེག་པ་དེ་ཕྱག་ཡ་གཅིག་གིས་འཕངས། སྔོན་བླ་མ་ཉག་རེ་སེ་བོའི་སྒྲུབ་གནས་སྤུངས་རིར་ཕེབས། འཇིག་རྟེན་གྱི་ཌཱ་ཀི་ལ་སོགས་ཀྱིས་ཐོག་ཆར་འབེབས་པ་སོགས་ཆོ་འཕྲུལ་བསྟན་པ་རྣམས་དབང་དུ་བསྡུས་ཟིལ་གྱིས་མནན་རྩོལ་སྒྲུབ་སྣ་ཚོགས་ཀྱིས་ཕྲིན་ལས་རེ་ཟུང་འགྲུབ་པ་ལ་དགོས་པ་མེད། གྲུབ་རྟགས་ཞི་ཁྲོ་རབ་འབྱམས་ལྟར་ལྷུན་གྲུབ་ཏུ་མ་བྱུང་ན། ཡུལ་ཁམས་རེ་ཟུང་ཙམ་གྱི་སློབ་དཔོན་ལ་དགོས་པ་མེད་དགོངས་ནས་བྱི་རུ་འགའ་ཡོད་པ་ཟ་མ་ལ་བརྗེས་ནས་དམ་བཅའ་བརྟན་པོས་གནད་བཞི་ཆོས་ཉིད་ཀྱི་འཁོར་ལོ་བསྐོར་བས་སྐུ་བསོད་རྒྱས། གྲྭ་པ་ལྔ་བརྒྱ་ཙམ་གྱིས་རྒྱགས་ཐོགས་མེད་དུ་བཀྱེ་ནས་སྒོམ་དུ་བཅུག །མ་མགོན་ལྕམ་དྲལ་ཕོ་ཉར་བཀྱེ། ལྷ་སྲིན་སྡེ་བརྒྱད་བྲན་དུ་བཀོལ་ནས་རྒྱ་འཇང་ཡན་ཆད་ལ་དྲག་པོའི་ཕྲིན་ལས་བསྟན་ནས་ལམ་རྒྱ་མཛད། ཐུགས་རྗེ་ཆེན་པོ་རྒྱལ་བ་རྒྱ་མཚོ་དང་སྣང་བ་མཐའ་ཡས་དབྱེར་མེད་པ་སངས་རྒྱས་དང་བྱང་ཆུབ་སེམས་དཔའ་ནམ་མཁའ་གང་བས་བསྐོར་བ་ཞལ་གཟིགས། ད་ཕྱིན་ཆད་འགྲོ་དོན་ཐམས་ཅད་ཡི་གེ་དྲུག་མས་གྱིས་གསུངས་པ་གསན། ཞལ་གཟིགས་བྱང་ཆུབ་ཤིང་གི་ཐང་»
ཀ་དང་། དེ་ཕྱིན་ཐུགས་རྗེ་ཆེན་པོ་ཕྱོགས་མེད་དུ་བསྟན་པར་མཛད། ནུབ་ཅིག་གསང་བ་ཡེ་ཤེས་ཀྱི་མཁའ་འགྲོ་མ་མཁའ་འགྲོ་རྒྱ་མཚོ་གར་མཛད་ཅིང་། ཁྱོད་ཀྱིས་མ་ཎི་པདྨེ་བགྲང་མི་ཤེས་གསུངས། འོ་ན་ཇི་ལྟར་བཟླ་ཞུས་པས། མཁའ་འགྲོ་མ་བཞིས་མགྲིན་སྡེབས་ཏེ་དབྱངས་སུ་གྱེར་ནས། ད་ཕྱིན་ཆད་འདི་ལྟར་དབྱངས་སུ་བླངས་ན་གང་ཐོས་ཐམས་ཅད་བྱིན་གྱིས་རློབས་ཤིང་འགྲོ་དོན་ཤིན་ཏུ་ཆེ་བ་ཡིན་གསུངས་པ་གསན། དེ་ཕྱིན་ཆད་མ་ཎི་དབྱངས་སུ་གྱེར་བའི་ཕྲིན་ལས་མཛད། ལར་ཏིང་འཛིན་ཐུན་གཅིག་གི་དག་སྣང་བྱུང་བའང་བརྗོད་ཀྱིས་མི་ལངས་གསུངས། ད་རེས་ལ་མིའི་སློབ་མ་བས་མི་མ་ཡིན་གྱི་སློབ་མ་མང་སྟེ། རྒྱ་གར་ཤར་ཕྱོགས་ཀཱ་མ་རཱུ་པའི་གཞི་བདག་གི་སློབ་མ་ཁོ་ནའང་དཔག་ཏུ་མེད་པ་ཡོང་གསུངས། ཡང་ཐུགས་རྗེ་ཆེན་པོ་སྐུ་མདོག་སྔོན་པོ་ཞིག་གི་ཞལ་ནས། རྣམ་སྣང་གང་ཆེན་མཚོ་ཡང་ངའི་སྤྲུལ་པ་ཡིན། སེམས་བསྐྱེད་དང་སྨོན་ལམ་རྒྱ་ཆེན་པོ་ཇི་ཙམ་བཏབ་བཞིན་འགྲུབ་པ་ཡིན་པས་སྨོན་ལམ་མཐའ་ཡས་ཚད་མེད་པ་ཐོབ་ཅིག་གསུངས་པ་གསན་ནས། ཀུན་གཞི་བྱང་ཆུབ་སེམས་ཀྱི་དཀྱིལ་འཁོར་དུ། །ཞེས་པའི་སྨོན་ལམ་མཛད། ཡང་སྤུང་རིར་ཐུགས་རྗེ་ཆེན་པོ་སྐུ་མདོག་སེར་ལ་དཀར་བའི་མདངས་ཅན། མཁའ་འགྲོ་རྒྱ་མཚོས་བསྐོར་བ་ཞལ་གཟིགས་ནས། འགྲོ་བ་ཀུན་གྱི་སེམས་རྒྱུད་ལ་ངེད་ཀྱི་འོད་ཟེར་བཀྱེ་བ་ཡིན་གྱི། ད་རེས་ཡི་གེ་དྲུག་མས་འགྲོ་དོན་དཔག་མེད་འབྱུང་། དེའི་ཕྱིར་ཀུན་ལ་ཕྱོགས་རིས་མེད་པར་སྟོན་ཅིག་གསུངས་པ་གསན། དེ་ཕྱིན་ཆད་ཐུགས་རྗེ་ཆེན་པོའི་སྒྲུབ་ཐབས་ཀྱི་གཤམ་ན། དབང་མ་ཐོབ་པ་དང་། ལུང་མ་མནོས་པ་དང་། སློབ་དཔོན་གྱི་ཆོས་མ་རྫོགས་པ་རྣམས་ཀྱང་ཕྲིན་ལས་ཐུགས་རྗེ་ཆེན་པོ་དང་མཉམ་པར་གྱུར་ཅིག་ཅེས་སྨོན་ལམ་བཏབ་ཡོད་པའི་རྒྱུ་མཚན་དེ་ཡིན་གསུངས། ཡང་རིགས་ལྔའི་ཞིང་ཐམས་ཅད་དུས་གཅིག་ལ་གཟིགས་པས་ཞིང་ཁམས་ལྟ་བ་ཞེས་བྱ་བའི་བསྟན་བཅོས་མཛད། སྤུངས་རིར་བཞུགས་ནས་ལོ་བརྒྱད་ན་ཐུགས་རྗེ་ཆེན་པོ་ལ་སངས་རྒྱས་བྱང་སེམས་ཆོས་སྐྱོང་སོགས་ཀྱིས་སེམས་ཅན་གྱི་དོན་ལ་འགྲོ་རན་ཟེར་བ་ཡང་ཡང་བྱུང་ཡང་ཅུང་ཟད་ཀྱང་མ་འགུལ་བར་རླུང་སེམས་གནད་ཀྱི་འཁོར་ལོ་བསྐོར་ཏེ་ལོ་བཅུ་གཅིག་བར་དུ་དེར་བཞུགས། དེ་ནས་དམག་ཟིང་གིས་གནས་ནང་སོགས་དགོན་པ་ཐམས་ཅད་བརླག་པ་གསོ་བའི་ཕྱིར་ཕྱོགས་དེར་བྱོན་ནས། ཀོལ་ཏིའི་སྡེ་ཆེན་ལ་གསེར་འཕྲུ་བཙུག་པ་སོགས་ཐང་གསུམ་གསོས། གནས་ནང་དུ་ས་སློང་བ་ན། དགེ་བསྙེན་རྡོ་རྗེ་དཔལ་རྩེགས་སོགས་གཞི་བདག་རྣམས་ཀྱིས་ཕྱི་མའི་མུ་མཐའ་ཐུག་གི་བར་དུ་ཁྱེད་ཀྱི་བུ་སློབ་རྣམས་ཀྱི་བསྟན་པ་ངེད་ཀྱིས་བསྲུང་བ་ཡིན་ཟེར། ཡང་ཐུགས་རྗེ་ཆེན་པོ་དམར་པོ་ནམ་མཁའ་གང་བ་ཞལ་གཟིགས་ནས། ཕྱོགས་བཅུའི་ཞིང་མཐའ་ཡས་པ་ན་ཐུགས་རྗེ་ཆེན་པོ་དང་སྣང་བ་མཐའ་ཡས་ཀྱི་རྣམ་འཕྲུལ་བསམ་གྱིས་མི་ཁྱབ་པ་ཡོད་དེ་ཁྱོད་ཀྱང་ཡིག་དྲུག་གི་ཕྲིན་ལས་སྒྲུབ་མི་ཡིན་པས་སྐྱོ་དུབ་མེད་པར་སྟོན་ཅིག་གསུངས། སྒྲོལ་དཀར་དང་། ཀུན་དགའ་བོ་དང་། རྡོ་རྗེ་སེམས་དཔའ། ཞི་ཁྲོ་རབ་འབྱམས་ཀྱི་འཁོར་ལོ་སོགས་ལྷ་ཚོགས་ཞལ་གཟིགས་གྲངས་མེད། ཁ་བ་དཀར་པོར་ཟླ་ཤས་བཞུགས། དེའི་ལམ་ཡིག་མཛད། དེ་ནས་ཀརྨའི་གདན་ས་གསོ་ཕྱིར་ས་སྟོད་ན་ཡར་བྱོན། འབྲི་ལྡན་གཉིས་དང་། ལྷོ་ལུང་ཆེན་བཅོ་བརྒྱད་ཀྱི་ལྷ་འདྲེ་མི་གསུམ་རླུང་སེམས་ཀྱིས་དབང་དུ་བསྡུས། ཕྲིན་ལས་རྣམ་བཞིའི་སྒོ་ནས་བཀའ་བརྒྱུད་ཀྱི་བསྟན་པ་རྒྱས་པར་མཛད། ཀརྨར་ལོ་གཅིག་བཞུགས་དག་པའི་གཟིགས་སྣང་མཐའ་ཡས། མ་མགོན་རྣམས་ཀྱིས་མཚུར་ཕུའི་གདན་ས་འཇིག་ལ་ཁད་པས་འབྱོན་རན་ཞེས་ཡང་ཡང་བསྐུལ་ཏེ་མཚུར་ཕུར་འབྱོན་པར་རྩམ་པ་ན་སྔགས་བདག་གི་ནོར་བུ་རིན་པོ་ཆེ་ཕུལ། ལམ་ལྷོ་རྒྱུད་ནས་བྱོན་པས། དཔལ་ལྡན